N1 by De Doorns Vrydagoggend steeds gesluit | Netwerk24
Deur Warda Meyer 08 November 2019 05:27
Die N1-hoofweg naby De Doorns in die Hexriver-vallei was Vrydagoggend steeds gesluit ná ’n dag waarop betogers in die dorp moles gemaak het.
Kenny Africa, Wes-Kaapse verkeershoof, het omstreeks 05:30 laat weet die pad is steeds gesluit en dat verkeersbeamptes verkeer deur die dorp herlei.
Motoriste wat in die rigting vanuit Touwsrivier kom, moet regs draai by die voet van die Hexrivierpas en deur De Doorns ry sodat hulle weer op die N1 kan kom. Motoriste wat vanaf Worcester kom, moet links by De Doorns afdraai en weer by die voet van die Hexrivierpas op die N1 afdraai.
Mense het die strate ingevaar in gewelddadige protesoptrede in die gebied, wat daartoe gelei het dat die hoofweg gesluit moes word.
Die vragmotors wat op die N1 geplunder is.Foto: Facebook
Landbouweekblad het Donderdag berig Eldrina Witbooi, organiseerder van Women on Farms op De Doorns, sê die oproermakers is mense uit Stofland, ’n gebied met informele behuising in die suidooste en aan die teenoorgestelde kant van die N1 van De Doorns, wat ontevrede is omdat hulle nie werk het nie.
Twee vragmotors is tydens die protesaksie geplunder en verskeie voertuie is met klippe bestook soos inwoners hulle misnoeë uitgespreek het oor hul lone en die feit dat werk op plase aan buitelanders gegee word.
Ontstoke inwoners het televisiestelle uit ’n vragmotor gesteel. Die bestuurder is ongedeerd, maar is erg getraumatiseer.
Betogers het die pad met rommel, klippe en brandende bande versper.
Die Wes-Kaapse regering het Donderdag benadruk dié soort misdadigheid sal nie in die provinsie geduld word nie.
Bonginkosi Madikizela, die Wes-Kaapse LUR van vervoer, het die plundering van vragmotors op die N1 by De Doorns in die Hexriver-vallei skerp veroordeel.
“Ons veroordeel die plundering van vragmotors. Dit is baie jammer dat mense wat betoog vir dienste, die vragmotors wat dienste lewer, met klippe bestook en goedere buit.”
Meer oor: N1 | De Doorns | Protes | Plundering | Misdaad | Padsluitings